khistorydata/jeongjo-sjw-relations huggingface dataset:
정조 21년
申耆啓曰吏曹郞廳來言承旨有闕政事取稟傳曰前望單子入之待下批牌招察任
정조 21년
玉堂前望單子入之應敎朴載淳副應敎韓用鐸校理宋翼孝韓光植副校理李基讓李翊模修撰金履喬副修撰李羲甲朴鍾淳落點
정조 21년
申耆啓曰新除授應敎朴載淳副應敎韓用鐸副校理李基讓李翊模副修撰李羲甲朴鍾淳方在罷散中何以爲之敢稟傳曰竝敍用
정조 21년
傳于申耆曰前翰林吳泰曾金履永令該曹口傳還付翰林
정조 21년
吏曹口傳政事檢閱二單吳泰曾金履永還付事承傳
정조 21년
申耆啓曰前翰林吳泰曾金履永旣已還付矣金履永受由上京云牌招入直吳泰曾時在銀溪道任所斯速乘馹上來事下諭何如傳曰允
정조 21년
戶曹啓目粘連觀此京畿監司李在學狀啓則牙山倉漕船領來差使員牙山縣監金麟淳段領運之際不能檢飭致此臭載則不謹之罪在所難免是白乎所爲先罷黜待稅穀畢納拿問處之何如啓依允
정조 21년
戶曹謹奉傳敎元子師傅宋煥箕所住處米柒石太參石猪肉參拾斤民魚拾尾石首魚貳拾束炭貳石燒木陸百斤自本曹依例輸送爲白臥乎事
정조 21년
徐邁修以吏曹言啓曰贈諡孝貞公尹暾延諡今月二十七日定行於廣州地云矣敢啓傳曰知道
정조 21년
申耆以戶曹言啓曰今日因傳敎遣本曹郞廳食物柴炭輸送于元子師傅宋煥箕所住處則以爲今此米肉柴炭之特命輸送實出於顧存旅托之盛念殊私而區區微分有不敢冒受益切惶蹙靡措而已云不爲領受何以爲之敢啓傳曰更爲輸送可也
정조 21년
金履翼以司僕寺一二提調意啓曰內下雌馬四十三匹雄馬七匹合五十匹孶養次臣與內外寺諸郞廳偕往箭串放牧後禾毛色一一區別別成馬案依各牧例每年三雌一息修報壯勇營添錄馬案而堂上內乘及牧場色郞廳次知句檢事定式施行之意敢啓傳曰知道
정조 21년
金履翼以二所巡廳言啓曰去夜初更四點量犯夜人幼學李光用執捉依例移送秋曹之意敢啓傳曰知道
정조 21년
宋銓以刑曹言啓曰因二所巡廳啓辭去夜初更量犯夜幼學李光用執捉移送秋曹事命下矣李光用依更數決笞三十度放送之意敢啓傳曰知道
정조 21년
宋銓以義禁府言啓曰時囚罪人尹最遠原情公事判付內渠之赴任以前事渠何知之卽放當該守令査問該道更爲指名報來後考律勘處事命下矣尹最遠放送而松禾縣定配罪人崔興得逃失當該前縣監權思浩罪狀道臣旣請攸司勘處而權思浩以泗川縣監時在任所故頃已拿來草記蒙允發送羅將更無査問之端待其拿來考律勘處何如傳曰允
정조 21년
宋銓以義禁府言啓曰時囚中專經文臣殿講時居京不通人李是鍊金銓李垿洪時濟趙璜鎭金邁淳柳聖儀等依傳敎竝放送之意敢啓傳曰知道
정조 21년
宋銓以義禁府言啓曰時囚罪人申大有李顯默鄭宗柱趙雲衢金和鍾趙秀民等原情公事判付內皆云報營或面陳是豈守令之罪乎渠輩放送道臣捧現告論勘事命下矣申大有李顯默鄭宗柱趙雲衢金和鍾趙秀民等竝放送而當該道臣令本道指名狀聞後稟處何如傳曰允
정조 21년
丁巳四月十九日卯時上御誠正閣諸承旨持公事入侍時行都承旨洪明浩行右承旨金履翼左副承旨申耆右副承旨李儒慶同副承旨宋銓記事官柳遠鳴假注書李允謙記事官金景煥記注官金良倜檢校待敎徐有榘以次進伏訖明浩讀奏江原監司徐有防狀啓春川府反庫事命書判付上曰在外吏曹參判許遞出榻敎耆曰今年正月各道百歲老人遺漏者更爲修啓事申飭而諸道皆有啓聞慶尙道則尙不修啓故自本院屢度催促矣今聞吏曹發關時慶尙道獨不行會云不察之失在所難免當該堂上從重推考何如上曰依爲之出擧條命書傳敎曰山林上來米肉柴炭依例輸送事分付該曹又命書傳敎曰爲卿休息欲於明日見之待朝筵朝事令偕來承旨傳諭于行大護軍宋煥箕處仍命退承史以次退出
정조 21년
丁巳四月十九日辰時上御便殿禮房承旨入侍時左副承旨申耆記事官柳遠鳴記事官金景煥記注官金良倜禮曹判書閔鍾顯以次進伏訖上曰左承旨入侍出榻敎又命書榻敎曰來待諸臣入侍賤臣承命出傳左承旨李晩秀與二提學沈煥之原任直提學徐浩修金載瓚徐龍輔偕入進伏煥之等曰夜間聖體若何上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣上敎鍾顯曰卿於昨日往見師傅乎鍾顯曰然矣上曰師傅筋力何如鍾顯曰筋力康健至於燈下看字云可知其不至甚衰矣上曰山林上疏曾有自書之本而其筆法甚精文亦鍊熟矣鍾顯曰筆法素稱有宿工矣上曰肅拜何日爲之云耶鍾顯曰肅拜當於開講日爲之服色則以初仕服色爲之而改服一節似當奉承矣上曰師傅之孫幾人隨來耶鍾顯曰二人矣上敎煥之曰館堂中誰有往見者乎煥之曰大司成尹得孚卽爲出見矣上曰儒生之往見者亦幾何煥之曰儒生之往見者多矣上曰卿宰中亦有往見者乎煥之曰重臣金文淳及魚用謙吳鼎源李翊模竝往見矣上曰右相往見否鍾顯曰姑未聞之而似當往見矣上曰山林上來經筵不可不行卽今經筵冊何冊云耶耆曰是中庸也上曰何以知之耆曰昨日問之矣上曰禮房可謂周通矣中庸第幾章乎耆曰此則未及聞知矣鍾顯曰山林雖帶經筵官今番之行專爲開講上來則以經筵官入侍恐當辭免矣上曰其日不以經筵官入侍則何必苦辭耶卿須往見而傳此意也又敎曰時帶經筵者誰也煥之曰臣及李秉鼎李時秀金載瓚也上曰講筵師傅一人獨入則師傅當讀之而今番則諭善同入誰當讀之乎以書筵之規言之賓客入參時宮官讀之此不可不預爲講定卿以此意問于師傅可也鍾顯曰臣之昨日往見時詳傳元子宮習禮盛儀師傅不勝歡欣攢賀且以所帶提調皆蒙恩遞感祝無地矣是時元子宮侍坐上授小學第一卷使讀書題元子宮讀自古者小學止而無扞格不勝之患也上曰諸臣以次問文義可也煥之曰敢問愛親敬長隆師親友何義也元子宮答曰愛親者愛其親敬長者敬于長隆師者尊其師親友者親其友也上曰二提學所問之義易於爲答可謂善問文義也浩修曰敢問愛親敬長行於家治國平天下行於國則愛與敬何以爲治平之根本耶元子宮方欲俯答之際上曰愛親之道行於家似是小事治平之道行於國似是大事然則小事爲大事之本何也元子宮對曰事必自小而至大故愛敬爲治平之本也載瓚曰敢問愛敬固當爲治平之本而至若灑掃應對之節此非難行之事何爲治平之本耶上曰敷衍以問可也載瓚曰灑掃應對之節行於誰之前乎元子宮答曰父母之前爲此灑掃應對矣載瓚曰敢問古者小學之古者指何時耶元子宮答曰三代也載瓚曰三代卽何時耶元子宮答曰夏殷周是三代也上敎元子宮曰夏殷周初立之君歷陳也元子宮對曰夏禹殷湯周文也龍輔曰敢問治國平天下何義耶元子宮答曰治國平天下卽治民也載瓚曰敢問何以則治民耶元子宮答曰人君賢則民可以治也上敎元子宮曰人君何以則謂之賢乎元子宮對曰愛親敬長隆師親友是謂之賢也浩修曰敢問晦庵誰之稱號耶元子宮答曰朱子也煥之曰師傅入來開講之日文義問答無爲遲遲有仰問則輒爲賜答好矣上敎元子宮曰此言甚好如此爲之可也又敎曰爾亦以文義問于諸臣也元子宮問曰灑掃應對之義何也載瓚對曰子弟侍其父母灑掃應對而灑掃者灑水而掃塵也應對者有敎則應而對之也元子宮問曰何謂本也載瓚對曰孝於親推以修身以至於治國則愛親當爲本也元子宮問曰習與智長何義也煥之對曰自幼時習其善行則善行與智俱長而若其所習之事則灑掃應對之節無非可習也元子宮問曰扞格何義也煥之對曰幼時不習善行及其長成之後始乃講習而未能慣熟於善行者謂之扞格也元子宮問曰傳記何也煥之對曰傳者聖經賢傳也記者史記也元子宮問曰蒐輯何也龍輔對曰出於傳記者集而爲書者卽蒐輯也浩修曰敢問此書卽何書耶元子宮答曰小學也上敎元子宮曰小學誰之所作元子宮對曰朱子所作也浩修曰然則小學古亦有之乎元子宮答曰小學自古有之矣上敎煥之等曰卿等以次輪讀題辭一篇可也煥之讀自元亨利貞止隨感而見浩修讀自愛親敬兄止以達其支載瓚讀自小學之方止思罔或逾龍輔讀自窮理修身止惟聖之謨上曰承旨分讀書題可也晩秀讀自古者小學止而無扞格不勝之患也耆讀自今其全書止晦庵題讀訖鍾顯曰開講時師傅坐處稍遠則問答之際似當有傳告之人矣上曰此則似然而未知何人當爲此矣煥之曰開講日人皆願獲覩盛儀而諸大臣必欲入來矣上曰座次甚難師傅是正卿也卿宰班次亦非便況大臣則尤有難便之端矣晩秀曰以圜橋聽之之義諸臣環立聽講則似無座次非便之事矣上曰若如此則或可入來而予則不可臨視矣師傅以下坐重席而對書案予若出臨豈不有礙乎命書榻敎曰今日政新除授玉堂待下批牌招察任仍命退諸臣以次退出
정조 21년
丁巳四月十九日未時上御便殿左承旨入侍時行左承旨李晩秀假注書李允謙記事官金景煥記注官金良倜以次進伏訖上曰明日經筵取稟何不爲之問入賤臣承命出傳回奏曰玉堂尙未備員故經筵取稟姑未爲之云矣上曰玉堂今當備員經筵取稟先爲入啓而玉堂臺諫牌去來斯速書入事分付賤臣承命出傳上曰檢校待敎沈象奎本職許遞與未差之代前望單子入之待下批牌招推移入直出榻敎命書傳敎曰明當見卿經筵命下卿之經筵官雖許解在前山林之上來者同登筵席故事可按朝於禮判傳諭之行已言之明日經筵同爲入侍事遣史官傳諭于行大護軍宋煥箕仍命退承史以次退出
정조 21년
申耆啓曰明日常參經筵取稟傳曰停
정조 21년
宋銓啓曰合辭方張之時兩司無詣臺之員事甚未安除在外未署經外未肅拜呈告人員竝卽牌招何如傳曰允
정조 21년
金履翼啓曰御營廳將官來言今日本廳軍兵日次私習云矣敢啓傳曰後日次爲之
정조 21년
金履翼啓曰御營大將李漢豐以本營習陣明日出去矣兼帶左邊捕盜大將命召及大將牌傳令牌何以爲之敢稟傳曰後日次爲之事分付可也
정조 21년
宋銓啓曰行大司憲金載瓚牌不進執義掌令一員未差掌令洪彦燮持平金壽祖鄭宗魯在外監察茶時之意敢啓傳曰知道
정조 21년
前同副承旨金達淳書啓臣伏奉聖諭卽爲傳諭于西部盤石坊四巨里契行大護軍宋煥箕所住處則以爲臣於俄者以同登經筵之不敢膺命猥有附陳祗俟體諒玆又伏奉聖諭益不勝惶蹙第當待朝趨簉而至於入參講席實非愚臣所敢冒當祗切慙悚之至云矣敢啓傳曰知道
정조 21년
傳于李晩秀曰山林如已入來同爲詣閤
정조 21년
傳于李儒慶曰偕來承旨入侍
정조 21년
宋銓啓曰卽者義禁府都事來言姑放罪人吳顯忠査啓回啓令次堂擧行事命下而知義禁一員未差同義禁姜垣未肅拜只有知義禁李祖源一人無以備員擧行云何以爲之敢稟傳曰未肅拜人員許遞與未差之代前望單子入之待下批牌招察任
정조 21년
禁府堂上前望單子入之同義禁金翊休宋鍈落點
정조 21년
兵曹口傳政事副司果沈象奎
정조 21년
以權思浩囚單子傳于宋銓曰以草記考律勘放
정조 21년
以慶尙監司李亨元狀啓冬春等武士試藝各其優等人起送兵曹事傳于金履翼曰待其上來草記
정조 21년
宋銓啓曰卽者義禁府都事來言時囚罪人權思浩以草記考律勘放事命下而判義禁洪檍未肅拜次堂例不得擧行云判義禁洪檍卽爲牌招何如傳曰權思浩姑放
정조 21년
申耆以弘文館言啓曰新除授校理韓光植時在京畿廣州地經筵入番事緊請斯速乘馹上來事下諭答曰依啓
정조 21년
李晩秀以戶曹言啓曰因傳敎遣本曹郞廳食物柴炭更爲輸送于元子師傅宋煥箕所住處則以爲不敢冒受云又不領受何以爲之敢稟傳曰更爲輸送可也
정조 21년
金履翼以兵曹言啓曰輪對武臣抄啓人員別單書入之意敢啓傳曰知道
정조 21년
金履翼以兵曹言啓曰今四月二十日各廳堂下武臣朔試射時訓鍊院正白東運宣傳官洪理燮武臣兼宣傳官李東鉉李漢鼎權玭部將李有協等俱未滿四中各決棍十度宣傳官閔植武臣兼宣傳官李景喆柳葉箭二中騎芻一中以矢數計之則雖未滿四中騎芻例有倍劃之規依此例勿爲決棍部將鄭魯誠無分依定式汰去至於身病及呈辭受由人等退試次姑爲懸頉以入之意敢啓傳曰知道鄭魯誠除拜屬耳今番分揀更試十巡後草記可也
정조 21년
宋銓以義禁府言啓曰時囚罪人權思浩姑放事命下矣權思浩姑放之意敢啓傳曰知道
정조 21년
丁巳四月二十日酉時上御便殿左承旨入侍時行左承旨李晩秀假注書李允謙記注官金良倜記事官金履永以次進伏訖上曰贊儀待令事分付賤臣承命出傳上曰相見禮儀註中元子向師傅頓首再拜師傅答再拜元子向諭善控首再拜諭善答再拜云而師傅與諭善自有間焉不可無別師傅先爲相見禮出門後次引諭善入就位諭善先再拜元子答再拜者於禮則然以此招致該吏昨日儀註中改付標以入事分付晩秀曰明日輪對日次矣何以爲之乎上曰後日次來待事分付仍命書榻敎曰輪對官後日次待令仍命退承史以次退出
정조 21년
行都承旨徐邁修奉命在外行左承旨李晩秀坐行右承旨金履翼坐行左副承旨申耆坐右副承旨李儒慶坐直同副承旨宋銓坐直注書柳遠鳴仕直一員未差假注書李允謙仕事變假注書未差
정조 21년
金履翼啓曰來二十五日朝參日次矣敢稟傳曰停
정조 21년
宋銓啓曰行大司憲金載瓚未肅拜執義掌令一員未差掌令洪彦燮持平金壽祖鄭宗魯在外監察茶時之意敢啓傳曰知道
정조 21년
傳于申耆曰師傅諭善入侍
정조 21년
傳于李晩秀曰左副承旨入侍
정조 21년
傳于申耆曰時原任大臣來待云入侍事遣史官傳諭來待閣臣亦爲入侍
정조 21년
徐邁修啓曰領議政洪樂性左議政蔡濟恭領敦寧金履素右議政李秉模依下敎來待矣傳曰入侍
정조 21년
吏曹口傳政事左副承旨申耆今加嘉善加資事承傳
정조 21년
李晩秀以戶曹言啓曰卽者元子師傅宋煥箕來住處前所輸送帽帶靴及米肉柴炭錄成件記還送臣曹何以爲之敢稟傳曰帽帶靴還送米肉柴炭更待行止當有下敎姑爲捧留可也
정조 21년
檢閱金履永書啓臣敬奉聖諭傳宣于祭酒宋煥箕處則以爲臣之上來實出於我聖上追念先故施及後人過加非常之恩曲開進身之路不以職事縻之不以世道責之臣於是感激洪私冒昧趨承獲覩今日莫大之慶禮粗伸區區延頸之忱榮旣至矣願亦遂矣方將告歸之際不意史官臨宣聖諭至以求助乞言爲敎臣惶隕慙恧益不知措躬之所矣今方退出城外當以前席未罄之懷冒入文字云矣敢啓答曰知道卿何邁邁卽爲入來事更遣吏官傳諭
정조 21년
檢閱金履永書啓臣敬奉聖諭傳宣于祭酒宋煥箕處則以爲臣伏奉聖諭惶隕靡措今當臨發未免違越明命益不勝悚蹙之至云而已爲登途直向果川地矣敢啓答曰知道卿又何若是邁邁直尋鄕路尤豈不過當卽爲回心事遣都承旨傳諭期於偕入
정조 21년
行都承旨徐邁修行左承旨李晩秀行右承旨金履翼行左副承旨申耆右副承旨李儒慶同副承旨宋銓等啓曰卽伏見師傅宋煥箕傳諭史官書啓則儒賢已爲還尋鄕路臣等實不勝愕然失圖竊伏念天佑宗祊慶祿川至日吉辰良開講禮成拜揖之盛儀講讀之英音動合律度逈出尋常太平萬歲自今伊始凡在環庭近座之列者莫不歡欣鼓舞先覩爲幸夫臣等之屈指翹足以待就傅之慶者凡幾月矣何幸我殿下賁玉帛之殊禮徠邱園之宿德胄筵初開睿學日將此時輔翼導諭之策專在師傅政宜課日進見俾責成效而今乃講席纔退初服遽尋邁邁然不少遲留聖心之凝竚朝野之缺望當復如何況使儒賢固守東崗之陂則已旣已羽儀明廷出入前席則經筵啓沃之義世道彌綸之方隨事皆儒賢之責也初筵乞言之諭今日挽行之敎蓋不但爲輔導离明之職則及今務積誠意益加敦諭以爲亟回遐心賁然來思之地是臣等區區之望也惶恐敢啓答曰知道儒臣之退自前席還尋鄕路者是豈積誠招徠之意乎今方委遣知申勉其回心以待其肯來
정조 21년
宋銓啓曰吏曹判書李秉鼎參判洪明浩參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 21년
以吏曹參議蔡弘遠牌不進罷職傳旨傳于申耆曰只推
정조 21년
有政吏批判書李秉鼎進參判洪明浩牌不進參議蔡弘遠牌不進右副承旨李儒慶進以尹序東爲執義徐有沂爲司諫李柱延爲掌令安載運爲金井察訪承慶恒爲銀溪察訪敦寧參奉尹慶曾顯陵參奉李永老相煥
정조 21년
再政以崔粹翁爲刑曹佐郞安枰爲氷庫別提黃稔爲兼引儀吳彦儉爲兼引儀趙元傅爲假引儀李儀逵爲假引儀宋鎭運爲奉常主簿金尙漸爲靑丹察訪李永薰爲造紙別提
정조 21년
兵批判書權病參判李祖承入直進參議尹致性病參知李景溟病同副承旨宋銓進副護軍金就大副司果安枰李永薰竝單付
정조 21년
傳于李儒慶曰聞卿自卿孫任所來在朝房而有路憊難以簉朝云遣史官傳此欲見之意如難强更於數日後入來可强則與史官偕入事傳諭于金奉朝賀
정조 21년
李儒慶啓曰奉朝賀金鍾秀來待矣傳曰入侍
정조 21년
禮曹今四月二十四日親臨集福軒外軒領議政洪樂性賜几杖時應行節目依例磨鍊擧行何如判付啓依所啓施行爲旀賜几杖日宣敎進箋皆於當日爲之爲老人便好之意也其日賜几杖宣敎進箋後至本家當領宣醞而賜樂則自闕外前導事分付爲旀敎書及几杖大臣領至本家時參宴諸賓祗迎載在禮文自闕外祗迎仍爲圍繞事預爲知悉俾各依此擧行爲良如敎
정조 21년
檢閱金履永書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲日吉辰良元子宮開講順成此誠邦家之大慶曠古之盛禮臣朝登筵席仰覩岐嶷之儀伏聆洪亮之音德容儼成睿學夙就宗社億萬年無疆之福自今伊始竊不勝懽忭欣祝之忱臣退伏私次耿耿寸心益切欽頌此際簪筆近臣臨宣聖諭寵渥愈隆軫念愈摯至許以同日進箋又使之差晩入來十行絲綸字字殊恩句句隆眷癃老賤臣何以得此百回莊誦瞻天頓攢闔門榮感不知仰喩優老盛典誠非如臣無似所可冒當者恩命及此感惶冞極莫省攸措謹當依聖敎奉行云矣敢啓答曰知道
정조 21년
行都承旨徐邁修狀啓臣敬奉聖諭馳往傳諭于京畿果川地僧房坪行大護軍宋煥箕所住處則以爲俄者史官之回略陳悚蹙之忱今於路次知申追到傳宣聖諭十行恩綸至以回心爲敎感惶之極不知攸對臣不揆空疎猥膺恩命亶以開講大禮或恐緣臣遲延而及其盛擧順成之後則卽臣告歸之日區區微忱已有素定今此鄕路之還尋豈但聖敎之萬萬不敢當而然哉瞻望宸極冞增惶隕耿結而已云是白乎所臣旣承偕入之命故仍爲隨往前路緣由馳啓爲白臥乎事踏啓字
정조 21년
領府事金憙疏曰伏以今歲今日卽我元子宮就傅之歲也開講之日也日吉辰良晠儀載擧以天縱之姿而有德義之輔以日就之學而加習貫之工承師之道由於斯作聖之功由於斯而萬億年無疆之籙實基於斯猗歟休哉猗歟休哉爲今日臣子者孰不動色相賀鼓舞懽忭而無狀賤臣獨以負罪至重之蹤屛伏鄕里兼以屢年沈綿之疾長委床笫不得與在朝諸臣同此莫大之慶徒切攢手之祝未伸延頸之忱臣罪至此益無所逃玆敢不避猥越陳章自列伏乞聖明亟降嚴處以勵臣分焉臣於封疏將發之際忽叨太僕提擧之任是豈臣夢寐所到耶況當請譴之時反蒙格外之恩臣心之震駴慙恧尤當如何竝乞曲垂鑑諒卽賜遞改俾不至於虛縻冒據罪上添罪不勝大願臣無任云云答曰省疏具悉卿懇今筵見諸大臣卿未與焉際有卿章來至替申賀語如對卿面豈勝欣慰附說兼管提擧辭巽事間因該寺擧行緊務已勉副矣卿其安心竢間須思登程之道仍傳曰此批答遣史官傳諭
정조 21년
右議政李秉模箚曰伏以今日開講卽我東億萬年無疆之慶也臣忝隨諸大臣後獲登前席瞻咫尺之侍坐仰天顔之有喜歡忭之忱難以名言臣於筵中聞山林之退自講席直尋鄕路略陳勉留之意以聖上務祛虛文實心招延之誠豈有待於在下者區區願留之語而第念行邁日遠一日則白駒之縶難於爲力此從昔勉留之貴在不遠而復也惟我元子宮睿質天成課程日就雖以仰聆於前席者言之英音弘亮文義卓越有以知自內講習之已富若無待就外施受之是資且諭善之官亦兼輔翼薰陶之責而第伏念隆師二字卽小學開卷第一義自灑掃以至明善誠身之工莫不權輿於師道之嚴而講席纔開初服遽尋是豈朝野之所期望也竊覸殿下所以待山林處山林者不縻以官職不責以世道前後敷心之敎惟勉以先正之心爲心山林之感激知遇幡然簉朝者亦以此也雖其耆年旅邸久淹殊難抑未可以三數月遲留課成講讀之章程益見睿學之將就乎近來朝廷之不尊風習之日渝究其源則未嘗不由於正學之不明斯文之無托自從山林之赴召日未半旬而士林有所依歸輿儓亦皆想望賢者之有益於國家未必任職事持世道而後始有驗也雖然此亦有未暇論元子宮或於侍坐之時見外臣非不多矣乃於今日初接山林宿德之士肅然乎其尊敬藹然乎其愛慕意將時親德音日開睿思及聞其歸又將悵然而思耿然而懷自有不能已者只此一事使山林念到庶可以挽遐心而回征旆伏乞聖明益勉積誠之道亟求留行之方以副中外之望千萬幸甚取進止答曰省箚具悉卿懇知申之書啓且待之觀其附奏如云前進更當勉令回心矣仍傳曰此批答遣史官傳諭
정조 21년
應敎朴載淳副應敎韓用鐸校理宋翼孝副校理李翊模修撰金履喬金近淳副修撰李羲甲等箚曰伏以惟我元子宮得賢師傅禮開講筵日吉辰良縟儀順成太平萬世實基於是歡欣忭舞大小惟均而卽聞師傅臣宋煥箕講退之後卽日告歸方出城外云臣等誠不勝驚顧失圖之至竊念煥箕以先正之孫繼先正之學抱道巖穴囂囂其樂而固窮之意不改當世之志永絶特荷我聖上招延之禮深感我聖上裕昆之謨克回遐心契合嘉會以繼夫肅廟朝百有餘年前先正時故事則殿下之所期望於儒賢者朝野之所翹企於儒賢者豈但止於今日而已哉臣等固知聖上至意勤懇必欲勉留而今若莫縶其駒浩然言歸則薰陶導正之功其將孰責而孰任之哉其所以勉出也旣以先正勗之則今於挽其歸也亦豈不以先正爲勉哉昔先正臣在己酉以師傅晉接也先正臣以初接玉質未忍遽退爲辭今以此意引以喩趾美之道而挽回其遂初之意則庶幾儒賢仰體聖意顧念先故而遲遲其行也伏願聖上更加敦勉期於必留千萬幸甚取進止答曰省箚具悉遣承旨敦諭使之與之偕來矣
정조 21년
丁巳四月二十一日卯時上御集福軒外軒時原任大臣閣臣入侍時行都承旨徐邁修行左承旨李晩秀左副承旨申耆假注書李允謙記注官金良倜記事官金履永領議政洪樂性左議政蔡濟恭領敦寧金履素右議政李秉模一提學鄭民始二提學沈煥之原任直提學徐浩修徐龍輔鄭大容原任直閣金勉柱尹行恁南公轍金祖淳李始源檢校待敎沈象奎徐有榘原任待敎李存秀以次進伏訖上曰大臣旣已登筵師傅亦爲入侍事翰林出傳可也履永承命出傳樂性等曰近日日氣淸和聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰日吉辰良慶禮順成八域臣民莫不欣然讚頌臣以耗聵之蹤八耋之年獲覩此千載一遇之會固不勝攢手頌祝之忱矣上曰相見禮與開講時周旋講讀果善爲之予心嘉悅曷有其極濟恭曰庚戌年莫大之慶以後元子宮尺衣之齡已躋八歲於休今日又有此開講之慶宗社泰山盤石之基其將自此始矣民始曰臣俄者退與諸僚欣欣相告曰仰瞻胄筵之盛儀承聆講學之英音正合身爲度而聲爲律下情自不覺手舞足蹈則伏況聖心之嘉悅當如何乎云矣上曰禮節之外講讀亦善爲之欣喜曷喩上曰領相三明又當入來則今日不必勞動故俄但傳諭於左相矣必欲躬自獻賀故入來耶樂性曰如此慶辰豈可晏然在家未得與榮於諸僚與榮之列乎上曰禮判入侍賤臣承命出傳與禮曹判書閔鍾顯偕入進伏上曰師傅與大臣同爲登筵事俄有下敎則少間當下入侍之命而俄者傳諭史官何至今不入來也書啓催促捧入也鍾顯曰俄有求助乞言等下敎師傅以爲萬萬不敢當今方還尋鄕路云矣上曰過矣開講後間日定式數三次進講然後觀勢尋鄕未爲不可而豈可如是邁邁乎鍾顯曰惟在勉留之如何矣上敎樂性等曰元子讀書聲卿等欲聞之乎樂性等曰是臣等顒祝之望矣上令元子宮讀小學自古者至晦菴題讀訖上曰領相問文義樂性仰問曰風化二字旨意何謂也元子宮曰風俗敎化之謂也樂性等一齊起伏讚頌上曰左相亦問文義濟恭曰愛親敬長隆師親友云云愛親隆師自天子達於庶人孰不知愛其親隆其師也而至於敬長則人君寧有可敬之長又安有可親之友乎元子宮曰以臣下爲友也濟恭曰元子宮一言永爲宗社萬年之福也以臣下爲友則可期接賢士大夫之時多也如是則亦豈不臣主俱榮乎上曰領敦寧及右相亦問文義履素曰灑掃應對不過小節而以此爲治國平天下之本者何也元子宮曰灑掃應對兒時所當行者故云然耳秉模曰古者云云何謂也元子宮曰古者卽三代之謂也上曰三代未知何世也更問之秉模依下敎仰質元子宮曰夏殷周謂之三代也上曰三代之君誰也更問之秉模依下敎更質元子宮曰夏禹氏殷王成湯周武王也樂性等曰億萬年無强太平之休其將自此日基也民始曰俄者左相所問敬長親友等文義實難卽對而曰以臣下爲友云云此豈非宗社生靈之福乎鍾顯曰領議政賜几杖日子預爲稟定然後多有擧行之事敢此仰達矣上曰俄已啓下矣耆曰領議政洪樂性賜几杖時處所以何處爲之乎上曰今日開講處所爲之可也出擧條仍命書榻敎曰三明日領議政洪樂性賜几杖處所以今日開講處所爲之又命書榻敎曰三明日殿座時雲寶劍外侍衛以入直爲之又命書榻敎曰三明日領議政賜几杖時領議政拜禮用一坐再至之禮上曰領相久坐亦旣勞矣就座仍命樂性等先退命書傳敎曰今日行禮順成以予識喜之心當有志慶之擧師傅宋煥箕內下豹皮一令賜給諭善尹得孚內下鹿皮一令賜給開講主管內閣旣爲之一提學鄭民始內下虎皮一令賜給儀節該曹該房主之行禮曹判書閔鍾顯熟馬一匹面給禮房承旨申耆加資師傅相見禮時引儀安枰陞六諭善相見禮時引儀李永薰亦爲陞六習禮時待令贊儀李惟銓陞敍其餘一依判下捧傳旨施賞
정조 21년
丁巳四月二十一日辰時上御集福軒外軒都承旨左承旨禮房承旨入侍師傅諭善同爲入侍時行都承旨徐邁修行左承旨李晩秀左副承旨申耆假注書李允謙記注官金良倜記事官金履永行大護軍宋煥箕大司成尹得孚以次進伏訖上敎煥箕曰今日吉禮順成莫非惟天惟祖宗默佑之慶也卿以卿家之人克濟先正之美乃行先正之事敎胄之任非但倚卿爲重隆師之義亦寓養蒙之道就傅之節自有體貌故雖不得親臨講筵以見其周旋拜揖之儀而纔聞講讀之聲予心嘉悅難以形喩於卿心亦豈不榮且貴乎卿之上來專爲開講第一義而今則吉禮已順成矣卿則亦已上來矣世道之責舍卿誰任凡其修齊治平之要平日必多講究者古人所謂與其處畎畝之中曷若於吾身親見者正爲今日道也以予詢黃髮之念如是乞言於卿卿須竭其蘊以盡開發之效是所望也上自紀綱風化以至政令施措何莫非可言者耶以師傅招徠時則不可以世道責之而師傅之責亦可謂盡其誠矣從今世道之責非卿其誰慶禮順成後不可不引見大臣俄以入來事傳諭矣須與大臣更爲登筵備陳昌言可也煥箕曰臣以山野魯莽之蹤猥膺不敢當之任及登講筵獲覩英睿之儀講讀之聲允合規度如聞韶頀與榮之幸實不勝讚頌之至第今求助乞言之敎萬萬不當於臣身者臣何敢晏然而已乎上曰卿勿過巽仍敎得孚曰予早聞諭善之望實俱隆允叶輿望故有此縻爾之擧而日吉辰良慶禮順成欣幸嘉悅上下同情來頭山林雖下去諭善則在京其所勸勉惟在於諭善命哲命吉命歷年都在於諭善之輔導以予之所資益於朴諭善者責之於諭善矣諭善之責非但傳其德義保其身體而已至於飮食起居等節克盡隨處敎導之誠然後成效可期也得孚曰聖敎至及於此臣當竭其魯鈍以輔睿學之萬一而自來謏淺實無堪承之望矣上曰今日講筵不過備禮而已此後則欲令兼讀史記但講學日次定式然後可爲課讀之工山林諭善各陳所見可也煥箕曰講學日次定式事雖伏承下詢臣於是任萬無承當之望則何敢指一仰對而第念開講之初有難逐日進講臣意以間三日爲定似好矣得孚曰間三日講學或有間斷之慮臣意則以日課爲式宜矣上曰先以三日爲課次次日以爲課好矣當問于大臣也同日時原任大臣入侍時上曰俄者筵中以講學日次定式事問之師傅則請以間三日開講諭善則請以逐日開講卿等之意何如各陳所見可也領議政洪樂性曰元子宮開講順成實是邦國罕有之盛禮大慶也區區歡祝曷有其極講學日次課日進講雖似有進益之效而始學之初有難逐日進講之說誠有意見依師傅所請以三日爲課恐合簡諒之義矣左議政蔡濟恭曰諭善之以逐日開講爲請者或慮有間斷之患而爲學之道貴在優游不迫間三日爲之似好矣領敦寧金履素曰領左相皆以間三日進講仰陳而臣亦無異見姑以三日爲課似好矣右議政李秉模曰以三日爲課則其間自有溫習之工不可以間斷論姑爲三日之課似好矣上曰三日爲課可也竝出擧條仍命退諸臣以次退出
정조 21년
丁巳四月二十一日未時上御集福軒外軒禮房承旨入侍時行左副承旨申耆假注書李允謙記注官金良倜記事官金履永以次進伏訖上曰加資亦於慶辰爲之於卿心何如耆曰日吉辰良大禮順成臣亦得蒙恩資感祝讚頌之忱難以盡達矣上曰卿年幾何耆曰五十七歲矣上曰山林之如是邁邁初非招延之意都承旨將偕往懷德耶耆曰到果川必爲狀啓仍卽偕往計云矣上曰小學以內閣弘文館冊用之館閣書吏亦以施賞捧傳旨仍命退承史以次退出
정조 21년
丁巳四月二十一日申時上御誠正閣奉朝賀入侍時右副承旨李儒慶記事官柳遠鳴記注官金良倜記事官金履永奉朝賀金鍾秀以次進伏訖鍾秀曰近日聖體若何上曰一樣矣鍾秀曰慈殿慈宮氣候若何上曰一樣矣鍾秀曰今日日吉辰良元子宮開講順成此實宗社莫大之慶區區下情不勝歡忭矣上曰予心之喜何可容喩上曰山林今已還鄕矣鍾秀曰臣亦入城聞之矣上曰頃聞卿行之上來者已久矣今始上來抑因民人之願留而然耶鍾秀曰亦不無如此之端矣又曰臣今則驅馳之餘神精眩耗一言不得仰對只欲一瞻天顔而退矣上曰稍待數日後當從容召見而今此暫接亦覺欣慰矣命鍾秀先退仍命書傳敎曰爲便卿行禮宣醞翌日進箋竝行於賜几杖宣敎日而又爲宣醞時行禮節次進箋除宣讀若此則當日內足可徐緩行禮卿其知此意其日差晩入來事遣史官傳諭于領議政仍敎履永曰爾其往傳必以其日差晩入來之意言傳也命退承史以次退出
정조 21년
行都承旨李鼎揆在外行左承旨李晩秀坐右承旨未差左副承旨未差右副承旨李肇源坐直同副承旨蔡弘遠坐直注書柳遠鳴仕一員未差假注書李允謙仕直事變假注書李毅采仕
정조 21년
李晩秀啓曰合辭方張之時兩司無詣臺之員事甚未安除在外未署經外未肅拜呈告人員竝卽牌招何如傳曰允
정조 21년
傳于李晩秀曰諸承旨持公事入侍
정조 21년
傳于李晩秀曰在外承旨與不爲仕進承旨許遞前望單子入之待下批牌招察任
정조 21년
承旨前望單子入之李鼎揆蔡弘遠李肇源落點
정조 21년
許栮奉命代以李晳爲事變假注書
정조 21년
李晩秀啓曰新除授行都承旨李鼎揆時在慶尙道慶州地斯速乘馹上來事下諭何如傳曰允
정조 21년
李晩秀啓曰事變假注書李晳時無職名令該曹依例付軍職冠帶常仕何如傳曰允
정조 21년
李肇源啓曰行大司憲金載瓚執義尹序東牌不進掌令李柱延洪彦燮持平金壽祖鄭宗魯在外監察茶時之意敢啓傳曰知道
정조 21년
李晳奉命代李毅采爲事變假注書
정조 21년
李肇源啓曰同義禁金翊休宋鍈牌不進推考傳旨今方捧入而姑放罪人吳顯忠査啓回啓事命下之後如是違牌不卽擧行事甚未安更爲牌招何如傳曰許遞
정조 21년
蔡弘遠啓曰吏曹判書李秉鼎參判洪明浩牌不進推考傳旨今方捧入而開政命下之後如是違牌不卽擧行事甚未安竝更爲牌招何如傳曰允
정조 21년
蔡弘遠啓曰吏曹判書李秉鼎參判洪明浩再牌不進推考傳旨今方捧入而開政命下之後如是違牌不卽擧行事甚未安所當更請牌招而係是一日三牌何以爲之敢稟傳曰更爲牌招
정조 21년
蔡弘遠啓曰吏曹判書李秉鼎參判洪明浩三牌不進推考傳旨今方捧入而開政命下之後如是違召終不擧行事體所在極爲未安所當更請牌招而係是一日四牌何以爲之敢稟傳曰更爲牌招
정조 21년
以漢城府坐不坐單子傳于蔡弘遠曰懸病亞尹竝許遞
정조 21년
以禁府都囚徒傳于李肇源曰鄭枻李光葵後坐起時還囚照律
정조 21년
蔡弘遠啓曰吏曹判書李秉鼎參判洪明浩四牌不進推考傳旨今方捧入而開政命下之後連事違召揆以事體誠極未安判書李秉鼎陳疏入啓參判洪明浩所當更請牌招而係是一日五牌何以爲之敢稟傳曰判堂受由參判情勢宜諒許遞與參議前望入之待下批牌招開政
정조 21년
吏曹堂上前望單子入之參判權裕參議韓用龜落點
정조 21년
蔡弘遠啓曰吏曹參判權裕參議韓用龜牌不進推考傳旨及罷職傳旨今方捧入而開政命下之後如是違牌事甚未安參判權裕更爲牌招何如傳曰參議只推一體牌招
정조 21년
李晩秀以講學廳言啓曰元子宮講學日次以三日爲之事命下矣開講旣在二十一日則今二十四日爲日次以此日當爲擧行而師傅宋煥箕昨已下鄕何以爲之乎敢稟傳曰再明日爲之可也
정조 21년
李肇源以兵曹言啓曰本曹草記今四月二十日各廳堂下武臣朔試射時未滿四矢人決棍無分人汰去事批旨內知道鄭魯誠除拜屬耳今番分揀更試十巡後草記可也事命下矣依傳敎臣於今日部將鄭魯誠更試柳葉箭十巡則貫一中邊五中矣敢啓傳曰後坐起更試十巡可也
정조 21년
李肇源以備邊司言啓曰卽見忠淸監司林濟遠狀啓則以爲牙山乙卯條未捧各穀爲一千七百四十九石零德山乙卯條未捧各穀爲七百六十五石零事當區別還餉分等論勘而今次兩邑未捧條卽是流來反逋再昨年因繡啓各該邑前後守令已經勘處而牙山之吏奴還前道臣李鼎運旣以五年分捧狀請蒙允則兩邑民還一年內沒捧勢所末由上項兩邑乙卯條仍未捧二千五百十四石零無論吏逋民反自今爲始一體限以四年次次收捧事請令廟堂稟處矣牙山吏奴還之限五年次次收捧朝家旣已許施則今此兩邑吏逋民反之一年督捧其勢似難此亦依狀請限四年收捧之意分付何如傳曰允
정조 21년
李肇源以備邊司言啓曰軍餉居末拿問居二決杖居三推考還上居末決杖居二推考居三勿論旣有元事目還上未準捧居末拿問而若邊地守令則依前決杖舊還未準捧守令論罪事載在大典通編矣卽見全羅監司徐鼎修平安監司朴宗甲忠淸監司林濟遠統制使尹得逵捧未捧狀啓則全羅道新舊還上居末興德縣監李趾光舊還上居二古阜郡守申史源居三寶城郡守尹敬喆平安道舊還分軍餉居末植松萬戶李元喆居二龍淵前別將李仁國舊還分元還上居末城山別將金致大居二渭原前郡守李漢籌居三龍川府使黃仁煐舊逋條二千八百九十五石未捧孟山縣監金基豐忠淸道舊還上居末瑞山前郡守兪岳柱居二溫陽前郡守尹𡊠統營舊還當捧六十二石零全未捧溫陽前郡守尹𡊠舊還當捧中八百三十三石零及新還一千八十石零未捧興德縣監李趾光云矣新舊還餉未捧全未捧居末居二居三及舊逋條未捧守令邊將竝依事目勘處何如傳曰允
정조 21년
李肇源以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官朴載淳今已敍用仍任何如傳曰允
정조 21년
前都承旨徐邁修狀啓臣於本月二十二日申時量祗奉聖諭卽爲傳諭于果川縣行大護軍宋煥箕所住處則以爲臣有擅行之罪纔陳一疏略暴悃愊冀蒙鑑諒不意聖諭荐降辭意溫諄至以以先祖之心爲心爲敎擎讀未半感涕自零臣雖至頑豈不思所以仰承明命而一出都門歸心促急如矢在弦今於恩敎之下又不免違越惶蹙之極祗俟嚴譴之加而已云而仍向水原府是白等以臣亦爲隨往緣由馳啓爲白臥乎事踏啓字
정조 21년
領議政洪樂性箚曰伏以臣自伏奉几杖特賜之恩命以後夙宵兢惶如臨淵谷祗受隔日私心感悚一倍靡極此際伏見傳敎下者有拜禮一坐再至之命及參宴諸賓自闕外祗迎仍爲圍繞之命臣於是益不勝驚惶震惕罔知攸措優老之盛念非常之異數臣豈不知榮感頌祝而第以臣之無似賤品百無一能幸逢聖明之世偏蒙生成之澤冒據匪分之任猥承曠世之恩者匪一匪再而至於今番烏皮赤藤之殊頒踰溢涯分至矣盡矣臣旣不能固辭冒當不敢當之盛典者已極僭妄而不意今玆之敎實非所以冒昧承當上以使朝廷之禮數太至屑越下以使私身之義分太至乖濫矣國朝以來元老宿德之膺是寵命者不知幾人而未嘗有若是之隆異光耀則以臣之年徒及耄者按例奉行猶極猥濫況前輩所未曾蒙被之異渥尤豈敢越例承受乎驚悚之極不避煩猥玆敢呼籲伏乞聖慈俯垂鑑察亟許收還成命俾聖朝恩禮毋至䙝瀆微臣情私庶獲少安實是天地父母終始之澤臣誠瞻天攢手伏地顒祝云云答曰省箚具悉卿懇卿不見該曹節目乎參宴諸賓祗迎自是常例但圍繞果特典卿辭旣如此爲便卿心許施只令參班僚相以下偕至卿第俾修圍繞之厚誼此則卿豈辭諸仍傳曰此批答遣史官傳諭
정조 21년
吏曹判書李秉鼎疏曰伏以天佑宗祊茀祿川至日吉辰良元子宮開講順成一日禮行八域歡聲我東方億萬年無疆之休自今伊始區區慶祝曷有其極仍伏念臣之目下情理夫豈有離捨供職之勢而只緣含恩畏義不敢言私冒叨匪據四朔于玆神精漸落觸事昏聵仰孤簡畀之隆眷俯違殫竭之微忱夙宵悸恐若隕淵谷忽自再昨素患偏風之症挾感闖發頭顴刺疼輔頰浮高落席叫苦漫無省識昨政下批義當竭蹶而欲起還仆冒犯違傲飭敎之下雖不得不拚死暫膺而達曙惶懍如添一病卽因開政有命天牌荐臨而証形陡㞃轉動無路玆敢舁到朝房短章仰籲伏惟聖慈天地父母察臣病之難强諒臣辭之匪飾亟許鐫免臣銓衡之任俾便調治仍勘臣瀆擾之罪以昭法紀不勝幸甚臣無任云云答曰省疏具悉卿其勿辭調理行公
정조 21년
館學儒生生員金鍾和李魯謙尹孝植兪益柱閔致福洪達榮申在明兪豐柱金鐮兪漢敏安光集沈繼之魚用恒沈應奎朴呂壽沈能岳尹鍾烈沈玉賢洪履黿金炳翼申頣朝南象一申漢圖申百祿許澮梁重濂鄭錫猷尹行慶崔時源黃明漢沈翼賢李鎭許綜沈榮鎭李需光韓象洪丁德奎林光祿金碩鉉李翼李英源李光顯李述明宋碩寬趙道宇金光炅進士沈銇安榮金重淳權丕應兪漢寔李謙中李惟命李命熙金愚淳金厚淵李韶九徐鐸修沈存之金會淵李壽淵徐鼎輔金命淵徐善修尹仁植梁性默李魯益李世述崔命鼎柳朴和燮魚用羽車富卿兪晦根閔哲儒李鳳采姜守睦朴盈源沈性浩徐稷修成致商洪聖肇蔡顯國金達聲蔡弘臣朴履默任壽益蔡義重李如愚金煥奎李在東韓重謩幼學李文載黃基南李紀城李止淵沈能基趙元植尹奎烈李魯元安復休李魯應趙章煥李魯直李惟采李魯榮趙鎭默李魯俊尹久東李魯璥李珩沈能潤李魯恒任文白李秉溫康麟祥田垕朴升用金璟履姜鳳臣李榶許鋐康濟臣鄭時賢孔胤豐李彦九黃敬觀李東升韓夢奎李信源金遇順公永國任弘集朴宗璜吳錫熙李鳳柱李柢閔翊顯鄭世禎金學淳李性中吳澈常等疏曰伏以日吉辰良惟我元子宮開講之禮順成我東方億萬年無疆之慶自今伊始臣民歡忭薄海惟均臣等聚首蹈舞之際卽伏聞師傅臣宋煥箕退自講席直尋鄕路固知儒賢之心過自謙挹只欲效延頸之忱於始講之初不欲回考槃之志於開筵之後其高尙之操尤豈不肅然可敬而第伏念元子宮睿質天成溫文日就幸得山林宿望之造朝佇見德性薰陶之新效雖縶駒永夕期以年歲猶當有毋遽其歸之思況於講席纔開之日居然遐心之莫挽乎儒賢以先正之孫趾先正之美簞瓢屢空惟尋陋巷之樂玉帛頻繁不改林樊之思蔚爲斯文之宗匠士林之模楷朝野之拭目願覩不啻如鳳儀於虞廷而我殿下誠以爲聘禮以爲羅絲綸日賁於巖穴近侍交騁於道路始回畝畝之心遂致輔翼之班其爲國家之幸莫大於是而不意盛禮纔擧初服遽遂臣等誠不勝愕然驚歎之至以殿下辛勤延聘之念凡所敦勉挽止之道想無所不用其極豈待臣等區區之言而爲哉誠以儒賢去就實係輔導之重士林缺歎益切企仰之餘玆敢略陳短章相率齊籲伏乞聖明益篤恩禮克盡誠意期於不遠而復國家幸甚士林幸甚臣等無任云云答曰省疏具悉招徠之當如爾等之言
정조 21년
丁巳四月二十二日卯時上御誠正閣諸承旨持公事入侍時行左承旨李晩秀右副承旨李儒慶同副承旨宋銓記事官柳遠鳴假注書李允謙記事官金景煥金珍恪檢校待敎沈象奎以次進伏訖晩秀讀奏全羅監司徐鼎修狀啓莞島居閑良蔡昌淑等拯活郭日老等十九名令該曹稟處事銓讀奏忠淸兵使金明遇狀啓捉虎申飭事命書判付上曰新除承旨入來耶晩秀曰姑未入來矣銓曰黃海監司閔台爀以奉朝賀金鍾秀發行日子馳啓而措辭中至有大監行次分付氣候等語奏語文字事體何等謹嚴而屑越不審莫此爲甚原狀啓纔已還下送而該道臣從重推考何如上曰名以狀啓寧有如許措語乎揆以公格事體不可但以駭然言當該道臣罷職可也出擧條命書傳敎曰右副承旨同副承許遞上曰政官牌招開政出榻敎又命書榻敎曰黃海監司閔台爀罷職又命書榻敎曰昨日傳敎中一坐再止傳敎誤書承旨遞差仍命退承史以次退出
정조 21년
丁巳四月二十二日辰時上御重熙堂右副承旨入侍時右副承旨李肇源假注書李允謙記事官金景煥記注官金良倜以次進伏訖命書傳敎曰見知申狀辭卿行一直前進可知遐心之莫廻是豈屢勤敦召致之朝著之意也卿若以卿先祖之心爲心則寧容若是聞姑留果川地云今猶可追更申肝膈之諭卿卽復路事偕來承旨傳諭附啓卽爲馳聞又命書傳敎曰祭酒之來也未及聞信奇其時偕來之命爾未竝擧矣祭酒旋又尋鄕有非勤招之本意爾則職是勸講且今左諭善篤老而獨賢爾若知此箇事勢其所登道豈待多誥乎爾須體予凝企之意卽爲上來事特遣史官俾傳筵敎亦須聽悉之意傳于行副護軍李城輔仍命退承史以次退出
정조 21년
行都承旨趙鎭寬坐左承旨韓晩裕坐直右承旨李勉兢坐左副承旨尹致性坐右副承旨李肇源坐同副承旨李泰永坐直注書柳遠鳴病一員未差假注書李允謙仕尹命烈仕直事變假注書李毅采仕
정조 21년
李肇源啓曰明日常參經筵取稟傳曰停
정조 21년
李肇源啓曰行大司憲金載瓚牌招啓辭未下執義掌令一員未差掌令洪彦燮持平金壽祖鄭宗魯在外監察茶時之意敢啓傳曰知道
정조 21년
李肇源啓曰持公事入侍命下而六房無公事不得入侍之意敢啓傳曰知道
정조 21년
承旨前望單子入之趙鎭寬韓晩裕李勉兢李泰永尹致性落點
정조 21년
注書柳遠鳴病代以尹命烈爲假注書
정조 21년
兵曹參議前望單子入之睦萬中落點
정조 21년
傳于李肇源曰近以該倅照律事今聞筵臣言時囚固非逃躱時當該前倅亦於限滿前移職云然則合有參恕之道時囚權思浩本律以公罪區別功議草記勘放使之當日還官
정조 21년
尹致性啓曰卽者義禁府都事來言姑放罪人權思浩本律以公罪區別功議勘放事命下而判義禁洪檍未肅拜次堂例不得擧行云判義禁洪檍卽爲牌招以爲擧行之地何如傳曰允
정조 21년
尹致性啓曰判義禁洪檍牌不進推考傳旨今方捧入而姑放罪人權思浩本律以公罪區別功議勘放事命下之後如是違牌不卽擧行事甚未安更卽牌招何如傳曰允
정조 21년
尹致性啓曰判義禁洪檍再牌不進推考傳旨今方捧入而姑放罪人權思浩本律以公罪區別功議勘放事命下之後連事違名不卽擧行誠極未安所當更請牌招而係是一日三牌何以爲之敢稟傳曰令次堂擧行
정조 21년
傳于李泰永曰同副承旨入侍
정조 21년
李泰永啓曰先正文正公故左議政宋時烈祠版入京日遣近侍致祭事命下矣何承旨進去乎敢稟傳曰右副進去
정조 21년
李肇源啓曰都摠管李家煥牌不進推考傳旨今方捧入而肅拜後寶劍望筒修正以入事命下之後如是違牌無意承膺事體所在萬萬未安更卽牌招何如傳曰允
정조 21년
李泰永以弘文館言啓曰校理宋翼孝副修撰朴鍾淳連呈辭單不爲行公竝卽牌招察任何如傳曰允
정조 21년
以校理宋翼孝副修撰朴鍾淳牌不進罷職傳旨傳于李泰永曰只推
정조 21년
李肇源啓曰吏曹參判權裕參議韓用龜再牌不進推考傳旨及罷職傳旨今方捧入而開政命下之後連事違召不卽承膺揆以事體誠極未安參判權裕所當更請牌招而係是一日三牌何以爲之敢稟傳曰處義雖過前旣體諒亞銓姑爲許遞三銓之公然違牌無所據遞差亞三銓前望單子入之待下批牌招開政
정조 21년
吏曹堂上前望單子入之參判洪明浩參議尹行恁落點
정조 21년
李肇源啓曰吏曹參判洪明浩參議尹行恁牌不進推考傳旨及罷職傳旨今方捧入而開政命下之後如是違召不卽承膺事甚未安參判洪明浩更卽牌招何如傳曰允
정조 21년
傳于李肇源曰似然亞銓與違牌參議許遞參議前望單子入之待下批卽爲牌招開政今政諸窠差出然後明日殿座時班行可以備員政官牌去來嚴飭
정조 21년
吏曹參議前望單子入之蔡弘遠落點
정조 21년
以執義尹序東牌不進罷職傳旨傳于尹致性曰許遞今政差代待下批一體牌招
정조 21년
有政吏批判書李秉鼎受由參判未差參議蔡弘遠進同副承旨李泰永進啓曰判書李秉鼎受由參判未差小臣獨政未安何以爲之敢稟傳曰只出緊任
정조 21년
以李翊模爲執義李貞運爲司諫韓永逵爲掌令李羲甲爲獻納李海淸申完爲正言尹序東爲校理柳相祚爲副校理洪義榮爲左尹申耆爲右尹徐邁修爲同義禁李義駿爲黃海監司
정조 21년
兵批判書權進參判李祖承病參議睦萬中未肅拜參知李景溟入直護軍徐邁修李鼎揆金履翼李益運權裕申耆李晩秀副護軍李儒慶宋銓韓用龜副司直尹序東李柱延徐有沂曺喜有韓光植李基讓副司果尹涵閔命爀竝單付
정조 21년
趙鎭寬以吏曹言啓曰司䆃寺僉正洪守榮呈狀內矣身素患痰之症每當換節之時發作無時委頓床席時日之內萬無供職之望卽速入啓遞改云身病旣如是沈篤則有難强令察任改差何如傳曰予之一念在於保渠家而全之昨冬傳敎苟有知覺者孰不領會而知感乎今番囚供蓋出於自明抹其句語頒之朝紙者欲使人其人之本意與全保之苦心竝行也予心之爲渠家豈但爲渠家而然哉參前倚衡自有權度之斟定者彼之悠悠云云不足一一呶呶一聽於造化則無論敲撼與藉弄眞所謂於我何有而渠家只是國家之戚畹呈狀還給嚴飭供職可也
정조 21년
生員魚用羽進士李魯謙生員兪益柱進士沈玉賢生員蔡弘臣進士閔哲儒生員李韶九進士金厚淵生員兪漢寔進士李謙中生員兪豐柱進士李命熙生員兪漢敏進士李惟命生員申在明進士金鐮生員洪達榮進士金愚淳生員安光集進士金重淳生員權丕應進士閔致福生員沈繼之進士徐鼎輔生員徐善修進士沈存之生員徐鐸修進士沈能岳生員沈應奎進士魚用恒生員金會淵進士朴呂壽生員金命淵進士李壽淵生員尹鍾烈進士洪聖肇生員李復性進士許明生員尹舜欽生員姜守睦進士徐稷修生員金炳翼進士李魯益生員申頤朝進士李英源生員蔡義重進士李翼生員金匡炅進士任壽益生員趙道宇進士韓重謩生員李在東進士梁性默生員尹孝植進士金達聲生員林光祿進士金煥奎生員宋碩寬進士朴履默生員李如愚進士金碩鉉生員李光顯進士李日煒生員沈榮鎭進士成致商生員洪履黿進士李顯文生員李需光進士丁德奎生員蔡顯國進士韓象洪生員李鳳采進士黃明漢進士沈翼賢生員朴盈源進士李鎭生員沈性浩進士許綜生員崔時源進士李潮生員金鍾和進士沈銇生員尹行慶進士兪孟柱生員安榮進士兪晦根生員李顯禎進士鄭錫猷生員天明翊進士車富卿生員梁重濂進士李箕采生員許澮進士朴和燮生員申百祿進士柳生員申漢圖進士崔命鼎生員南象一進士李世述生員李經九進士柳諫生員柳諶幼學李文載黃基南李紀城李止淵沈能基趙彦植尹奎烈李魯元安復休李魯應趙章煥李魯直李惟采李魯榮趙鎭默李魯俊尹久東李魯璥李珩沈能潤李魯恒任文白李秉溫康麟祥田垕朴升用金璟履姜鳳臣許鋐康濟臣鄭時賢孔胤豐李榶李彦九黃敬觀李東升韓夢奎李信源沈能秀李度中沈能愚魚在瓚沈能憲徐有恂李基憲李寅溥李寧載李源昌沈能種李源長金基晩金基中金定根金基弘南周獻南駿聲南升來申夔朝南養來洪俊榮黃基善黃基晩申弘善韓景履金守根沈能禧沈能述申友善黃基瓚韓兢履金魯興李羲平李觀九李羲年李光承張灦李學葵趙在益申翰範咸擧賢尹致先吳澈常李性中金學淳金遇順鄭世禎閔翊顯李柢李鳳柱吳錫熙朴宗璜任弘集公永國鄭世喬李魯進李維城李文城尹鉉李國城李樹李實李遇沆李遇泌金用善金觀善金基敍金元善金錫喜兪定柱兪南柱沈毅鎭兪鼎煥朴氣浩朴光浩朴齊尙沈能直沈能達趙鐄李寬溥李龍秀等疏曰伏以臣等伏承批旨下者有以招來之當如爾等言臣等聚首莊誦不勝蹈忭之忱而天佑眷眷邦籙穰穰惟我元子宮尺衣漸長睿德天縱胄筵初開聖學日躋環東土八域臣民孰不延頸而拭目也哉何幸先正故家宿德趾美講道林樊學優啓沃士林有山斗之仰朝家賁玉帛之禮拜以師傅爰致經筵此誠一代之盛擧千載之嘉會也竊伏惟念講學非時日之功薰陶資積累之漸師傅留一日則有一日之益留二日則有二日之效以之月以而歲以惟仰愈久而愈美矣豈意講筵纔開鄕路遽尋臣等誠不勝愕然而驚缺然而歎矣禮遇之誠靡不用極召還之擧非不勤摯而遐心莫回歸驂漸遠臣等固知儒賢難進易退之義而惟我殿下務積誠意益加恩禮亟旋還山之駒獲覩儀庭之鳳以佐我聖明之治以輔我元良之德此臣等區區之望而一疏再疏不知止者也臣等無任云云答曰省疏具悉更當敦召
정조 21년
大護軍宋煥箕疏曰伏以日吉辰良天氣淸朗元子宮開講之禮順成此實四百年初有之慶億萬世無疆之休萬姓蹈足八方延頸惟我元子睿質天成溫文日就爰初開講動容中禮音韻洪亮雖在沖齡儼有成人之度有以仰我聖上以身之敎遇物之誨已在於就傅入學之前伏惟聖心之嘉悅益當如何況臣猥以無似躬逢盛際獲蒙先故之記念假之以師傅之名俾得以仰瞻盛儀固自知萬萬不稱萬萬匪據而周旋講筵與有榮焉旣遂覿德之願冞切愛戴之忱臣雖卽日退塡邱壑亦無憾矣仍伏念臣之此行豈臣夢寐之所期哉只緣恩命愈摯敦召冞勤數月之間史官承宣相繼辱臨至以不責世道不縻職事誨諭丁寧臣於是辭巽意竭感激誠切不恤譏笑冒昧趨簉及登前席天語諄諄曠感之思屢及於臣祖責勉之敎每勤於臣身區區感祝之極豈不思所以少須臾遲留瞻依耿光粗酬恩遇之萬一而乃者詣閤之際以求助乞言之意至令與大臣偕入臣聞命惝怳不覺神反而魄遁終不免蒼黃退出仍尋鄕路不惟義分都虧冞增懍蹙之情觚稜入望倍切戀係之私噫臣以世祿之裔亦有秉彝之性豈敢徑情直行辜恩負德自甘忘世之歸而其奈衰癃庸陋雖欲黽勉擔夯而不可得何哉第臣退自講席竊有所耿耿者聖學高明卓越百王固無待於經筵之助而自古治法政謨之有資於講討者弘多猗我列聖朝日三講之懿規豈亶使然哉伏況元子聰明日啓典學宜懋身敎之方此正殿下貽謨燕翼之會敎諭及早之日也惟殿下念哉今臣跡涉逋慢罪戾深矣師傅之職敎胄之任尤何敢冒當伏乞特垂鑑諒亟賜鐫免仍治臣擅行之罪焉至於前後恩賜之便蕃固已非賤分所敢安況玆豹皮之錫實出特恩榮感則深而罔功叨賞益不勝愧悚卽寢成命區區之望且知申之相守於道塗尤極惶悶伏願聖慈曲加垂察亟令召還俾得安意還鄕千萬幸甚臣無任云云答曰省疏具悉卿懇遐心莫回征車日遠凝佇之餘豈勝悵然耶計程姑未踰畿境趁今招徠尙有可及且況先正祠版入京在卽而卿適上來於此時在卿情文其可不參賜祭之列乎卿若念此其所復路尤不待敦迫卿其卽爲入來疏中經筵云云當有量處之道卿須諒悉仍傳曰此批答令偕來承旨傳諭
정조 21년
左副承旨尹致性疏曰伏以史館相避自有格例而臣父臣弘烈方帶同春秋之任臣之所帶修撰官在法當遞玆敢略入文字仰瀆崇嚴伏乞亟命選部照例遞改以存公格以安私分千萬幸甚臣無任云云省疏具悉疏辭下該曹稟處
정조 21년
副修撰李羲甲疏曰伏以史館相避公格莫嚴而臣父臣泰永方以承政院同副承旨例帶修撰官之銜臣之春秋兼職在法當遞玆敢援例陳章仰瀆崇嚴伏乞亟命選部遞臣所兼春秋館記事官之任以重公格以安私分千萬幸甚臣無任云云省疏具悉疏辭下該曹稟處
정조 21년
吏曹啓目粘連啓下爲白有亦觀此承政院左副承旨尹致性上疏則以爲臣父臣弘烈方帶同春秋之任臣之所帶修撰官在法當遞照例遞改亦爲白有臥乎所相避之法在下當遞尹致性所帶春秋館修撰官之任今姑減下何如判付啓依允又啓目粘連啓下爲白有亦觀此弘文館副修撰李羲甲上疏則以爲臣父臣泰永方以承政院同副承旨例帶修撰官之任臣之春秋兼職在法當遞遞臣所兼春秋館記事官之任亦爲白有臥乎所相避之法在下當遞李羲甲所帶春秋館記事官之任今姑減下何如判付啓依允
정조 21년
丁巳四月二十三日辰時上御便殿同副承旨入侍時同副承旨蔡弘遠記事官柳遠鳴記事官金景煥金珍恪以次進伏訖上曰左相近日諸節何如弘遠曰別無損矣上曰明日殿座時承旨不可不備員在外及有實故人員許遞與未差之代前望單子入之待下批牌招察任出榻敎命書傳敎曰二十五日先正文正公宋時烈祠版至自懷德將向祀孫任所路過城中云伊日依先正文純公李滉祠版過京時例令泮堂率諸生迎之江頭入京後遣近侍致祭事分付又命書傳敎曰明日賜几杖行禮時聞有侍臣節次云三司南臺外在外未肅拜未署經人員許遞今日政差出待下批牌招使之備員參班以寶劍望筒敎曰此望筒出給都摠管李家煥出牌使之卽爲肅拜仍命書榻敎曰未肅拜都摠管牌招又命書榻敎曰兵曹堂上有闕之代前望單子入之待下批牌招又命書榻敎曰同副承旨許遞命退承史以次退出
정조 21년
丁巳四月二十三日未時上御便殿右副承旨入侍時右副承旨李肇源假注書尹命烈記事官金景煥金珍恪檢校待敎徐有榘以次進伏訖上曰鄕禮合編之役果爲幾何今日內可以訖役乎有榘曰校正之工旣致遲延印出之役亦不容易延拖至此雖爲可悶今則訖役似在不多日內矣命退諸臣以次退出
정조 21년
行都承旨趙鎭寬坐左承旨韓晩裕坐右承旨李勉兢坐直左副承旨尹致性坐直右副承旨李肇源緣故出同副承旨李泰永奉命進去注書柳遠鳴病一員未差假注書李允謙仕尹命烈仕直事變假注書李毅采仕
정조 21년
李泰永啓曰明日常參經筵取稟傳曰停
정조 21년
尹致性啓曰行大司憲金載瓚牌招啓辭未下執義李翊模掌令韓永逵牌不進掌令洪彦燮持平金壽祖鄭宗魯在外監察茶時之意敢啓傳曰知道
정조 21년
傳于李勉兢曰騎馬一匹立之史官一員待命
정조 21년
傳于趙鎭寬曰政官牌招開政
정조 21년
有政吏批判書李秉鼎受由參判未差參議蔡弘遠進行都承旨趙鎭寬進啓曰判書李秉鼎受由參判未差小臣獨政未安何以爲之敢稟傳曰只出緊任以李顯默爲副校理尹行直爲副修撰大司成尹得孚行副護軍李城輔以上今加嘉善陞秩事承傳學錄單呂榮徽
정조 21년
兵批判書權病參判李祖承病參議陸萬中入直進參知李景溟病右承旨李勉兢進護軍單鄭東愼黃土岐權管單金麗彬
정조 21년
趙鎭寬以弘文館言啓曰校理尹序東宋翼孝副修撰朴鍾淳旣有只推之命竝卽牌招何如傳曰允
정조 21년
以執義李翊模掌令韓永逵司諫李貞運正言李海淸校理尹序東牌不進罷職傳旨傳于尹致性曰只推
정조 21년
韓晩裕以弘文館言啓曰新除授副校理柳相祚時在慶尙道安東地經筵入番事緊請斯速乘馹上來事下諭答曰依啓
정조 21년
李肇源以都摠府言啓曰今日入直內三廳武兼禁軍及軍兵等當爲中日習射而親臨賜几杖相値不得爲之之意敢啓傳曰知道
정조 21년
趙鎭寬以司譯院都提調意啓曰今三月初七日以義州府尹沈晉賢狀啓本府定配罪人金在和保授安接事批旨內足懲其罪放送還屬該院事命下矣在和本是堂上譯官則旣蒙恩宥之後自當還屬於常仕堂上而昨冬所收職牒銓曹尙不還給歸屬無處分付該曹以爲出給擧行之地何如傳曰允
정조 21년
尹致性以義禁府言啓曰姑放罪人權思浩本律以公罪區別功議草記勘放事命下矣權思浩還囚而黃海監司閔台爀狀啓內編配法意何等嚴重而不謹防守任其逃走者揆以法綱萬萬駭然其罪狀令攸司照法勘處罪取考律文則大典通編逃亡條有曰定配罪人逃失邑守令以制書有違律論大明律制書有違條有曰凡奉制書有所施行而違者杖一百矣權思浩無功議云杖一百以公罪收贖放送之意敢啓傳曰知道
정조 21년
前都承旨徐邁修狀啓臣於本月二十三日在振威縣二更量祗奉聖批卽爲傳諭于行大護軍宋煥箕處則以爲臣猥有陳懇方俟嚴譴卽伏奉聖批辭意諄複至以趁今招徠尙有可及爲諭區區感悚之忱益不知所對臣之還尋鄕路卽在於盛擧順成之後者固出於素定不但以乞言之敎有不敢當也臣雖在途而戀結之私愈不能已路迎先祖臣祠版亦無以爲懷今於勤諭之下豈敢不趨承而病伏旅店涔涔欲盡殆是進退維谷也只將寸寸扶舁以期歸死邱壑而罪犯逋慢益復惶懍靡措而已云是白乎等以緣由馳啓爲白臥乎事踏啓字
정조 21년
右尹申耆疏曰伏以日吉辰良元子宮開講之禮順成喜氣溢於殿宮頌聲均於朝野我東方於萬之休自今伊始臣躬逢盛際跡忝邇列覩禮容則式遵規度聽講音則動合聲律區區慶賀之忱無能名焉退與在廷簪紳胥欣欣相告讚誦此際迺以臣主管於儀節之出納格外恩命特降於咫尺進對之時臣心怳惚莫知容措今玆賞典正是千載之幸會一身之榮耀則豈敢爲備例辭巽之計而顧臣所授卽嘉善二品之階也命德之秩朝家之所宜難愼冥升之戒私義之亦宜悚惕倘或憑恃寵靈晏然承當則其所以累聖簡而辱名器實非細故況臣庸陋百無肖似晩暮通籍涯分已濫中間揚歷華腴殆通恩造所曁報答無階自效之圖惟是筋力於奔走而已節次推遷滾到宰列亦豈臣夢想攸期耶批下之日身在闕中不得不顚倒肅命粗伸叩謝之悃矣今又亞尹新除有隕自天手奉華誥益不勝感惶之至衛鶴之軒譏嘲必至海鳥之觴憂懼交集玆敢略綴短疏仰瀆崇聽伏乞聖明俯垂諒察亟令收還臣匪分職秩以重官方以安私心千萬幸甚臣無任云云答曰省疏具悉卿其勿辭行公
정조 21년
同義禁沈基泰疏曰伏以臣與本府知事臣李祖源有內外從應避之嫌揆以法例自在當遞伏乞聖明亟令選部照例鐫改以存公格千萬幸甚臣無任云云答曰省疏具悉疏辭下該曹稟處
정조 21년
吏曹啓目粘連啓下是白有亦觀此同知義禁府事沈基泰上疏則以爲臣與本府知事臣李祖源有內外從應避之嫌揆以法例自在當遞照例鐫改亦爲白有臥乎所相避之法在下當遞同知義禁府事沈基泰似當許遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 21년
敎領議政洪樂性賜几杖書王若曰鄒書著三達之稱尊高年所以長長思傳揭九經之義敬大臣次於親親斯乃王政之所當先厥有國典之不可闕是以虞庠懋惠養之政授曲几於國賓漢庭重優禮之規頒玉杖於大耋榮實邁燕毛貳膳奚但曠世之異恩禮則同駟馬安車抑亦昭代之美事惟卿忠貞世業靖惠家聲地望襲嬋嫣之榮粤自長公主休蔭風期遭宥密之托矧是我慈宮懿親進退持身端凝李沆之風範夷險藉手勤謹安世之規模先朝宿望旣八座之歷遍賢尉餘思遂三公之再毗乃者一介臣白髮丹心二十年黃扉赤舃笙鏞黼黻國太平而家太平鍾鼎園林素富貴而行富貴唐中書卄四考郭汾陽之榮祿兼全宋耆英十三人富鄭公之名位居最槐堂餘慶庭有登龍之孫杏園高名歲回司馬之榜惟其吉祥事咸湊莫非仁壽域同休時則値歲乙卯山呼之春偉然爲萬甲子人瑞之首延禧堂上犀帶屹內外之班洛南軒中兕觥尊朝野之序宸藻播響詠喬木之千章華誥生輝揭題帖於萬戶迨邦休方闡於獻歲又卿壽恰滿於杖朝秦樓之晬宴追思適回二甲絳縣之遐齡歷數更添七籌中人七旬尙稱古來之亦罕上相八耋豈非邦家之爲光歷稽四百載舊乘鮮有二三臣匹美位雖躋於首揆固難南極之竝輝年或至於頤期率多西樞之引退惟吾卿茂祿之俱享亦文母餘福之攸推顧今揚慈德而廣慈恩每軫錫類之念矧玆以元輔而兼元老宜有加禮之方登筵簉班已許兩子之扶腋上尊設簋那無一朝之貺心尙亦有烏几鳩笻可以安黃髮鮐背耆堂瞻靈壽之號恃此扶將法筵詠行葦之詩命彼緝御述舊典於聖祖於我家禮亦宜之引殊例於名臣在卿身與有榮矣於焉旋予授子且可隨所扶吾不待南郭之梧作神仙於地上殆勝西卭之竹聳瞻聆於朝端內府珍羞醉言歸於永夕梨園雅樂導以之兮淸風惟玆十行綸誕敷豈無意也至若三字銜未副且有待焉玉鉉之委寄不輕尙賴蕫治之力銅闈之開講有日尤合輔導之方於戲飾榮光則漢曹窋之宣誥書念先故則周大姬之致恩侑元朝頒休老之敎政軫貽燕謨之規吉日卜嘉賓之筵爲誦示周行之什故玆敎示想宜知悉知製敎金近淳製進
정조 21년
丁巳四月二十四日卯時上御集福軒外軒領議政洪樂性賜几杖入侍時行都承旨趙鎭寬左承旨韓晩裕右承旨李勉兢左副承旨尹致性右副承旨李肇源同副承旨李泰永假注書李允謙尹命烈記事官吳泰曾記事官金履永檢校待敎沈象奎徐有榘以次侍立上具翼善冠衮龍袍自內出陞御座引儀引領議政洪樂性及應參諸臣入就拜位唱行四拜禮領議政只用一坐再至之禮宣敎官金近淳讀宣敎書工曹郞廳傳几杖樂性跪受仍進謝箋後引儀唱受几杖大臣及應參諸臣四拜禮訖上曰領議政入侍出榻敎賤臣承命出傳與領議政洪樂性偕入進伏樂性曰日氣淸和聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰講筵初開禮成有日元子宮氣候何如上曰好在矣樂性曰元子宮始講後胄筵續開以收緝熙之功正是今日急先之務而師傅宋煥箕已尋鄕路雖勤敦勉之敎還朝早晩姑未可知自今日書筵諭善專當導迪之任而任重秩輕有礙事體左諭善尹得孚右諭善李城輔竝爲陞資以尊講席之體何如上曰依爲之出擧條上曰參班時原大臣入侍出榻敎賤臣承命出傳與左議政蔡濟恭領敦寧金履素右議政李秉模偕入進伏上曰知事李敏輔入侍出榻敎允謙承命出傳與知事李敏輔偕入進伏上曰來待閣臣入侍賤臣承命出傳與二提學沈煥之原任直提學徐浩修原任直閣金勉柱南公轍李始源原任待敎李存秀偕入進伏上曰今日卿受几杖非但卿家之慶也可謂朝廷之吉祥善事矣樂性曰臣之得至今日蒙此曠世之寵錫實非夢寐之所及矣上曰卿於平日亦未能自期矣樂性曰臣自少質弱才劣不自知何以至此而莫非國家之所賜也上曰卿之兒孫入來者使之進前可也午吉耆老味壽吉以次進前上曰今日加冠者誰也樂性曰卽奭周之弟午吉矣上曰耆老味何時加冠乎樂性曰耆老味少午吉一歲明年欲爲加冠矣與午吉齊長者卽臣之外孫故相臣鄭存謙之孫壽吉也上曰頗有乃祖典刑矣年今幾何樂性曰十四歲矣上曰相貌甚好卿有好宅相矣耆老味之相貌亦甚好予每見奇愛卿家之福力可謂無疆矣敎濟恭曰卿少領相二歲而領相已受一坐再至之禮卿則二次行四拜禮得無倦乎濟恭曰今此盛擧非但領相之福力榮耀曠世聳動瞻聆此實國家之美事矣上曰差過數年則卿亦當如領相之今日矣濟恭曰如臣者安敢望此等殊禮乎上敎敏輔曰今日此筵耆老會者多甚盛事也卿之福力亦不下於領相而筋力則過之亦豈未做相之攸致乎敏輔曰犬馬之齒延到今日獲覩無前之盛擧臣亦與有榮矣上曰今日果爲發行乎敏輔曰差晩當發矣上曰善爲下去好受榮養也命諸大臣先退上敎公轍曰今日元子當爲講學規模節次預爲酌定然後可以永久遵行爾是故人之子亦必有家庭聞見講學時爾須往參以相其禮可也仍命退諸臣以次退出
정조 21년
行都承旨趙鎭寬緣故出左承旨韓晩裕坐直右承旨尹致性緣故出左副承旨李肇源坐右副承旨李泰永緣故出同副承旨兪漢寧坐直注書柳遠鳴病一員未差假注書李允謙仕直尹命烈仕事變假注書李毅采仕
정조 21년
尹致性啓曰合辭方張之時兩司無詣臺之員事甚未安除在外牌招啓辭未下外未肅拜呈告人員竝卽牌招何如傳曰允
정조 21년
李肇源啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 21년
傳于李肇源曰全羅左水使留待
정조 21년
備忘記全羅左水使趙岱下直長弓一張長箭一部片箭一部筒兒一箇賜給
정조 21년
尹致性啓曰問啓事命下矣問于都摠管李家煥處則以爲臣以疎才畸跡謬蒙千古所無之知遇則人猜鬼怒加以千古所無之題目乃是乘除常理尙誰怨尤況向來言者之說雖極奇怪聖明旣悉俯燭公議亦復自在都歸落空顧何足辨嗣後掇拾斷斷之論則又出於趣舍不同聲息漠然之中試使臣易地當之奮然思斥卽是常情朝廷之上此等議論所不容無臣每聞之竊爲之喜雖使一日百發固所樂聞但論人之法必須摭實告君之辭所宜詳審惜其不知出此而大意自好臣固不求備亦不以爲嫌也第臣所大懼者本以畸單兼昧俯仰而殊恩隆渥曠世無比負乘致冠理必難免若復縻以官爵廁之周行則其於睢盱無異抱薪救火惟有奉持酸醎不適乘機投石之恩言永謝榮塗以卒餘生則却薪而火自止帖然都無一事區區微諒亶在於此旣以誓心又以誓墓以是前後恩除促敎之下迷不知變有若木石之罔覺豚魚之至頑惶恐隕越不知所云惟有伏地涕泣恭俟鈇鉞之誅而已云矣敢啓傳曰知道譴補旣伸廉防則特點看作鐵限果何所據從重推考使之卽爲入來肅命